Habostortát vágtak az UDF jelöltjéhez
Az eddig kivételesen unalmasnak ítélt francia elnökválasztási hadjáratban elcsattant az elsõ pofon, és a méltó viszontválasz sem váratott sokáig magára. Francois Bayrou, a liberális értékeket valló UDF párt elnökjelöltje egy, a zsebében kotorászó kisfiút vágott pofon, majd szombaton egy suhanc tortát vágott hozzá.
A szokatlan kezdeményezés kétes dicsõsége Francois Bayrounak, a liberális értékeket valló UDF párt elnökjelöltjének jutott. A mérsékelt jobboldali párt kandidátusa egy strasbourgi külvárosi piacon kampánystábja kíséretében éppen elvegyült a nép közé, amikor zsebében egy tízéves kisrác kotorászó kezére akadt. A tekintélytisztelettõl mentes kiskorúnak az UDF impulzív elnöke visszakézbõl lekevert egyet.

Az eset egyik szemtanúja, egy amerikai kampányszakértõ, ott a helyszínen elragadtatásának adott hangot a bûnözés ellen bátran fellépõ politikusi magatartás láttán: "Uram, az Egyesült Államokban ennyi elég lenne, hogy önt elnökké válasszák!"

A francia sajtóban nem volt ennyire egyértelmû a fogadtatás. A Le Journal du Dimanche munkatársa annyit elismert, hogy a francia lakosság a növekvõ bûnözés és az elharapódzó erõszak miatt túlontúl is érzékeny az utóbbi idõben. Különösen az elnökválasztási kampány idõszakában, amelynek egyik központi témája éppen a közbiztonság megszigorítása. Egy politikustól azonban nehezen tud elfogadni ilyen spontán reakciót, és az sem biztos, hogy egy épp egy gyermeken kell példát statuálni.

Fotósok hiányában dokumentum nem örökítette meg az eseményt, de azért híre ment. Az Élysée-palotát ostromló UDF-elnök szombaton kapta vissza a pofont. Rennes-ben egy hasonló piaci sétán négy helybéli suhanc habostortákkal hajigálta meg Bayrout. Két méretes krémes - ahogy az a jobb burleszkfilmekben dukál - pont telibe találta a politikus arcát.
suhanc elnökválasztás pofon Amerika Francois Bayrou